text: Drikkevand fra Mosvig Vandværk skal koges
  13 september 2011 kl. 15.47
  Kolding Kommune anbefaler, at alt vand fra Mosvig Vandværk, der bruges i husholdningen, koges inden brug.
  Du kan fortsat bade i vandet, men bør ikke drikke eller børste tænder i vandet, uden at det koges forinden.
  Anbefalingen om at koge vandet, før det drikkes eller bruges i madlavning, skyldes, at der er for mange coli- og e-coli bakterier i vandet. Kommunen er i samråd med embedslægen og vil følge op på forholdene ved tilsyn og kontrol med vandkvaliteten.
  Alle forbrugere bliver informeret af vandværket og der er allerede udtaget en ny vandprøver i dag for at be- eller afkræfte fundet af de 59 stk. coliforme bakterier pr. 100 ml og 4 stk. e-coli bakterier pr. 100 milliliter i drikkevandet. 
  Omkring 500 boliger får vand fra Mosvig Vandværk, dog kun 50 helårsboliger, resten er sommerhuse.
  